b'\n_START_ARTICLE_\nSpyr\xc3\xaddon Lo\xc3\xbais\n_START_SECTION_\nTausta\n_START_PARAGRAPH_\nLo\xc3\xbais syntyi vuonna 1873 Attikan Maro\xc3\xbasissa. H\xc3\xa4n ty\xc3\xb6skenteli is\xc3\xa4ns\xc3\xa4 mineraalivesikaupassa vedenkantajana._NEWLINE_Ranskalaisen Michel Br\xc3\xa9alin ideasta ensimm\xc3\xa4isiss\xc3\xa4 nykyaikaisissa olympiakisoissa j\xc3\xa4rjestettiin sanansaattaja Feidippideksen vuonna 490 eaa. Marathonista Ateenaan tehdyn noin 40 kilometrin juoksun muistoksi maratonkilpailu. Kreikan olympiakarsinta oli ensimm\xc3\xa4inen j\xc3\xa4rjestetty maratonkilpailu._NEWLINE_Lo\xc3\xbaisin esimiehen\xc3\xa4 t\xc3\xa4m\xc3\xa4n armeijapalveluksen ajan toiminut Papadiamantopoulos suostutteli Lo\xc3\xbaisin osallistumaan toiseen olympiakarsintaan. Lo\xc3\xbais tunnettiin armeijassa kest\xc3\xa4vyydest\xc3\xa4\xc3\xa4n ja nopeudestaan. H\xc3\xa4n sijoittui karsinnassa viidenneksi, mutta h\xc3\xa4net valittiin olympiaedustajaksi.\n_START_SECTION_\nOlympiavoitto\n_START_PARAGRAPH_\nOlympialaisten maratonjuoksulle l\xc3\xa4hti 17 kilpailijaa; heist\xc3\xa4 13 oli Kreikasta. Maratonia johti alkumatkasta ranskalainen Albin Lermusiaux, joka oli aiemmin jo sijoittunut 1\xc2\xa0500 metrin juoksussa kolmanneksi. H\xc3\xa4n keskeytti 32 kilometrin kohdalla, ja johtoon siirtyi 800 ja 1\xc2\xa0500 metrin juoksun voittanut Edwin Flack. H\xc3\xa4nen johtonsa ei kuitenkaan ollut varma, sill\xc3\xa4 Lo\xc3\xbais saavutti h\xc3\xa4nt\xc3\xa4 koko ajan. Flack keskeytti noin nelj\xc3\xa4 kilometri\xc3\xa4 ennen maalia, ja Lo\xc3\xbais p\xc3\xa4\xc3\xa4si kilpailun johtoon._NEWLINE_Lo\xc3\xbais saapui stadionille selv\xc3\xa4ss\xc3\xa4 voitossa, ja kruununprinssi Konstantin ja prinssi Yrj\xc3\xb6 juoksivat h\xc3\xa4nen kanssaan viimeisen kierroksen. Lo\xc3\xbaisin loppuaika oli 2 tuntia 58 minuuttia ja 50 sekuntia. H\xc3\xa4n voitti toiseksi tulleen Harilaos Vasilakosin yli seitsem\xc3\xa4ll\xc3\xa4 minuutilla._NEWLINE_Lo\xc3\xbaisin olympiajuoksuun liittyy my\xc3\xb6s useita anekdootteja. Er\xc3\xa4\xc3\xa4n tarinan mukaan h\xc3\xa4n olisi pys\xc3\xa4htynyt matkalla juomaan viini\xc3\xa4, mutta Lo\xc3\xbaisin pojanpojan mukaan h\xc3\xa4n olisi saanut vain matkan aikana tytt\xc3\xb6yst\xc3\xa4v\xc3\xa4lt\xc3\xa4\xc3\xa4n puolikkaan appelsiinin ja tulevalta apeltaan lasillisen konjakkia._NEWLINE_Kreikkalaiset odottivat olympialaisista erityisesti maratonjuoksun voittoa. Lopputuloksen varmistuttua tulokset s\xc3\xa4hk\xc3\xb6tettiin Kreikan suurimpiin kaupunkeihin. Ymp\xc3\xa4ri maata j\xc3\xa4rjestettiin pian t\xc3\xa4m\xc3\xa4n j\xc3\xa4lkeen voitonjuhlia.\n_START_SECTION_\nEl\xc3\xa4m\xc3\xa4 olympialaisten j\xc3\xa4lkeen\n_START_PARAGRAPH_\nOlympialaisten j\xc3\xa4lkeen Lo\xc3\xbais palasi kotikaupunkiinsa eik\xc3\xa4 osallistunut en\xc3\xa4\xc3\xa4 juoksukilpailuihin. H\xc3\xa4n jatkoi is\xc3\xa4ns\xc3\xa4 kaupassa vedenkuljettajana ja ty\xc3\xb6skenteli my\xc3\xb6hemmin my\xc3\xb6s maanviljelij\xc3\xa4n\xc3\xa4 ja poliisina._NEWLINE_Vuoden 1936 olympialaisten j\xc3\xa4rjestelykomitea kutsui Lo\xc3\xbaisin Berliiniin kunniavieraaksi. Avajaisissa h\xc3\xa4n asteli stadionille ensimm\xc3\xa4isen\xc3\xa4 Kreikan joukkueen kapteenin rinnalla. Lo\xc3\xbais ojensi avajaisissa Adolf Hitlerille oliivipuun oksan Olympian lehdosta._NEWLINE_Lo\xc3\xbais kuoli syd\xc3\xa4nkohtaukseen 67-vuotiaana vuonna 1940.\n_START_SECTION_\nTunnustukset\n_START_PARAGRAPH_\nAteenan vuoden 2004 kes\xc3\xa4olympialaisissa k\xc3\xa4ytetty Ateenan olympiastadion on nimetty Lo\xc3\xbaisin kunniaksi. Kreikassa monet urheiluseurat k\xc3\xa4ytt\xc3\xa4v\xc3\xa4t samoin h\xc3\xa4nen nime\xc3\xa4\xc3\xa4n.'